b'\n_START_ARTICLE_\nCurtea Domneasc\xc4\x83 din T\xc3\xa2rgovi\xc8\x99te\n_START_SECTION_\nDe la prima men\xc8\x9bionare la Gheorghe Ghica\n_START_PARAGRAPH_\n\xc3\x8en 1427, \xc3\xaen memoriile sale, cruciatul Hans Schiltberger, men\xc8\x9bionez\xc4\x83 ora\xc8\x99ul T\xc3\xa2rgovi\xc8\x99te drept capital\xc4\x83 a \xc8\x9a\xc4\x83rii Rom\xc3\xa2ne\xc8\x99ti, al\xc4\x83turi de Arge\xc8\x99. Cruciatul Hans Schiltberger a  participant la expedi\xc8\x9bia militar\xc4\x83 ce s-a \xc3\xaencheiat cu \xc3\xaenfr\xc3\xa2ngerea de la Nicopole. Dar, deoarece aceast\xc4\x83 lucrare a fost editat\xc4\x83 31 de ani  ulterior,  se presupune c\xc4\x83 \xc3\xaen 1396  ora\xc8\x99ul avea deja fortifica\xc8\x9bii, ca orice capital\xc4\x83 a vremii._NEWLINE_\xc3\x8en actele interne, Curtea Domneasc\xc4\x83 este atestat\xc4\x83 \xc3\xaen timpul lui Mircea cel B\xc4\x83tr\xc3\xa2n c\xc3\xa2nd, \xc3\xaentr-un act al fiului \xc8\x99i asociatului s\xc4\x83u la domnie, Mihail I, datat 1417-1418, se vorbe\xc8\x99te despre "[...]\xc3\xaensu\xc8\x99i ora\xc8\x99ul domniei mele T\xc3\xa2rgovi\xc8\x99te[...]" (DRH, B, vol.I). Din acest act se poate \xc3\xaen\xc8\x9belege c\xc4\x83, la acea dat\xc4\x83, aici func\xc8\x9biona o re\xc8\x99edin\xc8\x9b\xc4\x83 voievodal\xc4\x83, fortificat\xc4\x83 desigur. De altfel, s\xc4\x83p\xc4\x83turile arheologice confirm\xc4\x83 aceast\xc4\x83 supozi\xc8\x9bie, dat\xc3\xa2nd perioadei lui Mircea cel B\xc4\x83tr\xc3\xa2n: o cas\xc4\x83, prima biseric\xc4\x83-paraclis, o curtin\xc4\x83 \xc8\x99i urme ale unei palisade (palanc\xc4\x83) de lemn de mici dimensiuni._NEWLINE_Dezvoltarea \xc8\x99i extinderea fortifica\xc8\x9biilor se face \xc3\xaens\xc4\x83 o jum\xc4\x83tate de veac mai t\xc3\xa2rziu, dup\xc4\x83 men\xc8\x9bionarea ca singur\xc4\x83 capital\xc4\x83 a \xc8\x9a\xc4\x83rii Rom\xc3\xa2ne\xc8\x99ti (act emis de Alexandru I (Aldea) din anul 1431), posibil \xc3\xaen timpul domniei lui Vlad Dracul (dup\xc4\x83 p\xc4\x83rerea lui Nicolae Constantinescu) sau chiar \xc3\xaen timpul lui Vlad \xc8\x9aepe\xc8\x99 (\xc3\xaen opinia istoricului Tereza Sinigalia). Nicolae Stoicescu afirm\xc4\x83 c\xc4\x83 aceste lucr\xc4\x83ri s-au desf\xc4\x83\xc8\x99urat \xc3\xaen dou\xc4\x83 etape: prima, ini\xc8\x9biat\xc4\x83 de voievodul Vlad Dracul, care reface \xc8\x99i extinde fortifica\xc8\x9biile, iar a doua, \xc3\xaen timpul lui Vlad \xc8\x9aepe\xc8\x99, care adaog\xc4\x83 turnuri (din prima domnie a acestuia dat\xc3\xa2nd Turnul Chindiei) \xc8\x99i c\xc3\xa2teva cl\xc4\x83diri utilitare (Biserica "Sf. Vineri"). Oricare ar fi fost etapele acestor lucr\xc4\x83ri sigur este c\xc4\x83, dup\xc4\x83 mijlocul veacului al XV-lea, fortifica\xc8\x9biile cur\xc8\x9bii domne\xc8\x99ti devin cele mai mari din \xc8\x9bar\xc4\x83, \xc8\x99an\xc8\x9bul de ap\xc4\x83rare, lat de aproximativ 20-24m \xc8\x99i ad\xc3\xa2nc de 4m fiind \xc3\xaent\xc4\x83rit cu pari de lemn dispu\xc8\x99i oblic \xc3\xaen mal. Un act datat 17 noiembrie 1476 men\xc8\x9bioneaz\xc4\x83 pentru prima oar\xc4\x83 un p\xc3\xa2rc\xc4\x83lab al cet\xc4\x83\xc8\x9bii ceea ce presupune c\xc4\x83, la acea dat\xc4\x83, T\xc3\xa2rgovi\xc8\x99te avea un important rol militar._NEWLINE_Spre sf\xc3\xa2r\xc8\x99itul aceluia\xc8\x99i secol se ridic\xc4\x83 o por\xc8\x9biune de cca. 20m de zid terminat\xc4\x83 cu un turn de veghe._NEWLINE_O alt\xc4\x83 etap\xc4\x83 de extindere a fortifica\xc8\x9biilor este ini\xc8\x9biat\xc4\x83 la sf\xc3\xa2r\xc8\x99itul secolului al XVI-lea de c\xc4\x83tre voievodul Petru Cercel care aduce suprafa\xc8\x9ba din interiorul incintei la cca. 29.000m\xc2\xb2, suprafa\xc8\x9ba cea mai mare de dezvoltare a \xc3\xaentinderii fortifica\xc8\x9biilor pe care a avut-o de-a lungul timpului. Totodat\xc4\x83, cu aceast\xc4\x83 nou\xc4\x83 extindere, repar\xc4\x83 palatul \xc8\x99i construie\xc8\x99te o serie de utilit\xc4\x83\xc8\x9bi absolut necesare, precum apeductul ce aproviziona cu ap\xc4\x83 palatul \xc8\x99i garnizoana._NEWLINE_Totu\xc8\x99i perioada maxim\xc4\x83 de dezvoltare a re\xc8\x99edin\xc8\x9bei voievodale o cunoa\xc8\x99te sub domnia lui Matei Basarab care dubleaz\xc4\x83 practic grosimea zidurilor, reface \xc8\x99an\xc8\x9bul de ap\xc4\x83rare, ce urmeaz\xc4\x83 traseul fortifica\xc8\x9biilor lui Petru Cercel. Acest nou \xc8\x99an\xc8\x9b, cu o l\xc4\x83\xc8\x9bime \xc8\x99i o ad\xc3\xa2ncime de 3m, era dublat de un val de p\xc4\x83m\xc3\xa2nt pe o lungime de 5km peste care se ridica o palisad\xc4\x83 de bu\xc8\x99teni. Pe zidul de piatr\xc4\x83 au fost amenajate 10 bastioane de form\xc4\x83 rectangular\xc4\x83 (ast\xc4\x83zi se mai v\xc4\x83d urmele a 7 dintre acestea) cu o suprafa\xc8\x9b\xc4\x83 de 40x45m. Cele 5 por\xc8\x9bi de acces \xc3\xaen cetate, ce purtau numele localit\xc4\x83\xc8\x9bilor spre care se \xc3\xaendreptau drumurile (Buz\xc4\x83u, Arge\xc8\x99, Dealu, C\xc3\xa2mpulung \xc8\x99i Bucure\xc8\x99ti), au fost ref\xc4\x83cute din piatr\xc4\x83 asigur\xc3\xa2ndu-le \xc8\x99i o camere pentru corpul de gard\xc4\x83. Noile por\xc8\x9bi erau de form\xc4\x83 p\xc4\x83trat\xc4\x83, cu latura de 8,5m, iar pe direc\xc8\x9bia de acces aveau dou\xc4\x83 arcade cu deschiderea de 5m. \xc3\x8en ziua de azi se men\xc8\x9bine \xc3\xaen eleva\xc8\x9bie numai Poarta Dealului, iar por\xc8\x9bile C\xc3\xa2mpulungului \xc8\x99i a Bucure\xc8\x99tiului fiind descoperite din \xc3\xaent\xc3\xa2mplare cu ocazia unor lucr\xc4\x83ri edilitare, ultima fiind reconstituit\xc4\x83._NEWLINE_Din nefericire primul care a testat calitatea fortifica\xc8\x9biilor a fost \xc3\xaensu\xc8\x99i Matei Basarab care, \xc3\xaen timpul revoltei seimenilor din 1653 "[...]i-au \xc3\xaenchis por\xc8\x9bile \xc8\x99i i-au ie\xc8\x99it inainte la \xc8\x99an\xc8\x9bul cel mare[...]", voievodul fiind nevoit s\xc4\x83 ia cu asalt cetatea._NEWLINE_Urma\xc8\x99ul acestuia, Constantin C\xc3\xa2rnul, prin so\xc8\x9bia sa, face c\xc3\xa2teva \xc3\xaenbun\xc4\x83t\xc4\x83\xc8\x9biri la cl\xc4\x83dirile din interiorul zidurilor. Dar, dup\xc4\x83 revolta lui Mihnea al III-lea, la cerin\xc8\x9ba expres\xc4\x83 a \xc3\x8enaltei Por\xc8\x9bi, domnitorul Gheorghe Ghica (1659-1660) \xc3\xaencepe pocesul de demantelare a cur\xc8\x9bii voievodale \xc8\x99i demolare a palatului, \xc3\xaen dorin\xc8\x9ba de a distruge orice orice fortifica\xc8\x9bii ce ar fi putut sluji \xc3\xaen caz de revolt\xc4\x83 a voievozilor \xc8\x9a\xc4\x83rii Rom\xc3\xa2ne\xc8\x99ti.\n_START_SECTION_\nDe la Constantin Br\xc3\xa2ncoveanu p\xc3\xa2n\xc4\x83 \xc3\xaen zilele noastre\n_START_PARAGRAPH_\nDezvoltarea impresionant\xc4\x83 a construc\xc8\x9biilor \xc8\x99i a arhitecturii din timpul domniei lui Constantin Br\xc3\xa2ncoveanu a atins \xc8\x99i Curtea Domneasc\xc4\x83 din T\xc3\xa2rgovi\xc8\x99te. Cu \xc3\xaencuviin\xc8\x9barea otomanilor, marele voievod, reface par\xc8\x9bial fortifica\xc8\x9biile, dar, \xc3\xaen special, se reconstruiesc \xc8\x99i dezvolt\xc4\x83 palatul voievodal (1695), bisericile (1699) \xc8\x99i cl\xc4\x83dirile utilitare sau decorative (foi\xc8\x99orul de piatr\xc4\x83 din interiorul gr\xc4\x83dinilor domne\xc8\x99ti). Cu aceast\xc4\x83 ocazie sunt construite \xc3\xaen afara zidurilor dou\xc4\x83 dependin\xc8\x9be ale palatului: Casa iazagiului \xc8\x99i Casa coconilor (1701)._NEWLINE_Dup\xc4\x83 acest\xc4\x83 nou\xc4\x83 perioad\xc4\x83 de \xc3\xaenflorire, odat\xc4\x83 cu martiriul voievodului canonizat \xc8\x99i cu mutarea definitiv\xc4\x83 a capitalei \xc8\x9b\xc4\x83rii \xc3\xaen Bucure\xc8\x99ti, zidurie \xc3\xaencep a se deteriora. R\xc4\x83zboiul ruso-turc din 1736-1739, purtat \xc8\x99i pe teritoriu rom\xc3\xa2nesc, afecteaz\xc4\x83 grav construc\xc8\x9biile, Curtea domneasc\xc4\x83 fiind incendiat\xc4\x83, pentru ca mai apoi, un cutremur de p\xc4\x83m\xc3\xa2nt s\xc4\x83 afecteze decisiv ce mai r\xc4\x83m\xc4\x83sese din ruinele incintei fortificate. Unele repara\xc8\x9bii au mai fost f\xc4\x83cute de c\xc4\x83tre domnitorul Grigore al II-lea Ghica \xc3\xaentre anii 1748-1752 \xc3\xaens\xc4\x83 de proast\xc4\x83 calitate c\xc4\x83ci boltni\xc8\x9bele palatului se surp\xc4\x83 \xc3\xaen 1785._NEWLINE_Un nou incendiu \xc8\x99i cutremur \xc3\xaen anul 1803 duc ansamblul arhitectonic la o definitiv\xc4\x83 ruinare. \xc3\x8en 1821, \xc3\xaen timpul revoltei Eteriei, Alexandru Ipsilanti, conduc\xc4\x83torul eteri\xc8\x99tilor, destup\xc4\x83 \xc8\x99an\xc8\x9burile de ap\xc4\x83rare \xc8\x99i \xc3\xaencearc\xc4\x83 a reface vechile fortifica\xc8\x9bii. Tentativa acestuia de a readuce vremurile de glorie ale cet\xc4\x83\xc8\x9bii medievale se spulber\xc4\x83 penibil la auzul ve\xc8\x99tii c\xc4\x83 armatele otomane se \xc3\xaendreapt\xc4\x83 spre T\xc3\xa2rgovi\xc8\x99te c\xc3\xa2nd, "[...]au \xc3\xaenceput cu to\xc8\x9bii a se c\xc4\x83pui cu fuga[...]" (Colec\xc8\x9bia Academiei Rom\xc3\xa2ne, document CCXCII/1)._NEWLINE_Aceste \xc8\x99anturi mai puteau fi v\xc4\x83zute p\xc3\xa2n\xc4\x83 spre sf\xc3\xa2r\xc8\x99itul secolului XIX fiind studiate \xc8\x99i descrise de Cezar Bolliac. Odat\xc4\x83 cu trecerea timpului \xc8\x99i cu dezvoltarea urban\xc4\x83 \xc8\x99an\xc8\x9burile, ca \xc8\x99i zidurile incintei, sunt astupate, fiind construite peste aceste vestigii cl\xc4\x83diri aduc\xc3\xa2nd pagube ireparabile sitului. Ultimele lucr\xc4\x83ri importante de restaurare \xc8\x99i conservare a ruinelor se fac \xc3\xaen anul 1961, c\xc3\xa2nd, r\xc4\x83m\xc4\x83\xc8\x99i\xc8\x9bele vechilor fortifica\xc8\x9bii, sunt date circuitului turistic cu actualul aspect. Dup\xc4\x83 aceast\xc4\x83 dat\xc4\x83 nu au mai avut loc dec\xc3\xa2 ac\xc8\x9biuni de sondaje arheologice \xc8\x99i minore lucr\xc4\x83ri de conservare \xc8\x99i amenajare.\n_START_SECTION_\nPalatul domnesc\n_START_PARAGRAPH_\nPrima construc\xc8\x9bie ce ar fi putut sluji drept re\xc8\x99edin\xc8\x9b\xc4\x83 domneasc\xc4\x83 este ridicat\xc4\x83 \xc3\xaen jurul anului 1400 de c\xc4\x83tre Mircea cel B\xc4\x83tr\xc3\xa2n, probabil pentru a-i oferi o capital\xc4\x83 fiului, asociatului \xc8\x99i succesorului s\xc4\x83u la domnie Mihail I. Din aceast\xc4\x83 cl\xc4\x83dire nu s-a mai p\xc4\x83strat dec\xc3\xa2t funda\xc8\x9bia beciului din pietre de r\xc3\xa2u cu o dimensiune de 15x6m. Accesul \xc3\xaen cl\xc4\x83dire se f\xc4\x83cea pe latura de nord. Ca dependin\xc8\x9b\xc4\x83 este construit\xc4\x83, \xc3\xaen jurul anului 1415, vechea biseric\xc4\x83-paraclis._NEWLINE_Ample lucr\xc4\x83ri de extindere a palatului au loc probabil \xc3\xaen timpul voievodului Vlad Dracul, lucr\xc4\x83rile fiind terminate p\xc3\xa2n\xc4\x83 \xc3\xaen 1440. Noul palat era construit pe aproape de une din laturile zidului de incint\xc4\x83, de form\xc4\x83 dreptunghiular\xc4\x83, av\xc3\xa2nd laturile de 32x29m \xc8\x99i grosime a zidurilor de aproximativ 2m. Pivni\xc8\x9ba, bine conservat\xc4\x83, era compus\xc4\x83 din patru nave paralele boltite. Probabil la parter era sala de ceremonii \xc8\x99i sfatul domnesc (ambele amplasate simbolic pe latura estic\xc4\x83), dar \xc8\x99i unele \xc3\xaenc\xc4\x83peri ce ar fi putut sluji drept dormitoare._NEWLINE_Petru Cercel caut\xc4\x83 s\xc4\x83 aduc\xc4\x83 un suflu nou \xc3\xaen arhitectura munteneasc\xc4\x83 introduc\xc3\xa2nd elemente arhitectonice \xc8\x99i decora\xc8\x9bionale de influen\xc8\x9b\xc4\x83 renascentist\xc4\x83 occidental\xc4\x83. \xc3\x8en 1584 termin\xc4\x83 o ampl\xc4\x83 campanie de refacere a palatului existent. \xc3\x8en partea de sud a acestuia, la mic\xc4\x83 distan\xc8\x9b\xc4\x83, construie\xc8\x99te un altul nou. Noua cl\xc4\x83dire este de dimensiuni mai mari, av\xc3\xa2nd trei nivele: pivni\xc8\x9b\xc4\x83, parter \xc8\x99i etaj. Subsolul este m\xc4\x83rit permi\xc8\x9b\xc3\xa2nd comunicarea dintre cele dou\xc4\x83 cl\xc4\x83diri prin g\xc3\xa2rliciul lung le 25m. Parterul noii cl\xc4\x83diri, av\xc3\xa2nd 10 camere, ad\xc4\x83postea cancelaria domneasc\xc4\x83 \xc8\x99i \xc3\xaenc\xc4\x83perile anexe acesteia. Etajul, complet separat de parter, servea drep dormitoare ale familiei domne\xc8\x99ti. Accesul la aceste dormitoare se f\xc4\x83cea printr-o scar\xc4\x83 exterioar\xc4\x83 plasat\xc4\x83 pe fa\xc8\x9bada de vest. Un colidor f\xc4\x83cea leg\xc4\x83tura dintre palat \xc8\x99i Biserica Mare. Aceast\xc4\x83 transformare a cur\xc8\x9bii domne\xc8\x99ti a fost remarcat\xc4\x83 \xc8\x99i admirat\xc4\x83 de doi c\xc4\x83l\xc4\x83tori occidentali (Jaques Bongars \xc8\x99i Franco Sivori) care fac descrieri am\xc4\x83nun\xc8\x9bide despre cele v\xc4\x83zute. _NEWLINE_Odat\xc4\x83 cu Matei Basarab, palatul domnesc, cunoa\xc8\x99te o nou\xc4\x83 perioad\xc4\x83 de refaceri \xc8\x99i transform\xc4\x83ri. Acesta face un colidor-racord ce unea cele dou\xc4\x83 cl\xc4\x83diri \xc8\x99i construie\xc8\x99te un etaj par\xc8\x9bial pe aripa veche. Din nefericire palatul este afectat puternic de evenimentele tragice din anii 1559-1560, c\xc3\xa2nd domnitorul Gheorghe Ghica, sub presiunea otoman\xc4\x83, demoleaz\xc4\x83 fortifica\xc8\x9biile \xc8\x99i, par\xc8\x9bial, palatul._NEWLINE_Ultima perioad\xc4\x83 de \xc3\xaenflorire a vechii re\xc8\x99edin\xc8\x9be a domnitorilor munteni se deruleaz\xc4\x83 \xc3\xaentre anii de domnie ai marelui Constantin Br\xc3\xa2ncoveanu. Acesta renoveaz\xc4\x83 palatul, ad\xc4\x83ug\xc3\xa2nd \xc3\xaenc\xc4\x83perilor picturi \xc8\x99i stucaturi dup\xc4\x83 moda epocii. Pe fa\xc8\x9bada dinspre r\xc4\x83s\xc4\x83rit a palatului lui Petru Cercel adaog\xc4\x83 o loj\xc4\x83 prev\xc4\x83zut\xc4\x83 cu scar\xc4\x83 de acces spre gr\xc4\x83din\xc4\x83, iar pe latura de vest o alt\xc4\x83 loj\xc4\x83 de acces spre Biserica Mare._NEWLINE_Dup\xc4\x83 Constantin Br\xc3\xa2ncoveanu, palatul de la T\xc3\xa2rgovi\xc8\x99te este aproape p\xc4\x83r\xc4\x83sit ajung\xc3\xa2nd la mijlocul secolului XVIII o ruin\xc4\x83. C\xc3\xa2teva repara\xc8\x9bii sumare \xc8\x99i de proast\xc4\x83 calitate le face Grigore al II-lea Ghica (1748-1752) iar \xc3\xaen timpul primei domnii a lui Mihail \xc8\x98u\xc8\x9bu (1791-1793), En\xc4\x83chi\xc8\x9b\xc4\x83 V\xc4\x83c\xc4\x83rescu l-a convins pe acesta s\xc4\x83 repare biserica domneasc\xc4\x83. \xc3\x8en urma cutremurului din 1803 \xc8\x99i a incendiului din acelasi an, fosta curte domneasca devine o ruina._NEWLINE_Aspectul actual \xc3\xael cap\xc4\x83t\xc4\x83 dup\xc4\x83 campania de lucr\xc4\x83ri de restaurare \xc8\x99i conservare din anul 1961, c\xc3\xa2nd o parte a cet\xc4\x83\xc8\x9bii T\xc3\xa2rgovi\xc8\x99te, palatul domnesc \xc8\x99i cl\xc4\x83dirile ce \xc8\x9bineau de acesta, este organizat\xc4\x83 ca muzeu \xc8\x99i dat\xc4\x83 circuitului turistic\n_START_SECTION_\nTurnul Chindiei\n_START_PARAGRAPH_\nMonument emblematic pentru municipiul T\xc3\xa2rgovi\xc8\x99te, a fost construit de c\xc4\x83tre domnitorul Vlad \xc8\x9aepe\xc8\x99 \xc3\xaen jurul anului 1460. Rolul acestui turn era probabil acela de donjon al cet\xc4\x83\xc8\x9bii. Din p\xc4\x83cate ast\xc4\x83zi nu admir\xc4\x83m dec\xc3\xa2t forma sa modificat\xc4\x83 \xc3\xaen urma lucr\xc4\x83rilor de refacere de la mijlocul secolului al XIX-lea.\n_START_SECTION_\nBiserica Sf\xc3\xa2nta Vineri\n_START_PARAGRAPH_\nNumit\xc4\x83 \xc8\x99i Biserica Mic\xc4\x83 Domneasc\xc4\x83, monument arhitectonic dat\xc3\xa2nd din mijlocul secolului al XV-lea p\xc4\x83strat f\xc4\x83r\xc4\x83 modific\xc4\x83ri, de altfel este singurul cunoscut din \xc8\x9aara Rom\xc3\xa2neasc\xc4\x83. _NEWLINE_Este ctitoria lui Vlad C\xc4\x83lug\xc4\x83rul \xc8\x99i a so\xc8\x9biei sale Smaranda._NEWLINE_Are planul trilobat de form\xc4\x83 alungit\xc4\x83, compus din pridvor, pronaos, naos \xc8\x99i altar. Pridvorul prezint\xc4\x83 analogii cu pridvorul bisericii domne\xc8\x99ti de sus, pronaosul av\xc3\xa2nd \xc8\x99i rol de gropnit\xc4\x83 pentru "coni\xc8\x9ba Stanca" nepoata lui Constantin Br\xc3\xa2ncoveanu._NEWLINE_Casa zis\xc4\x83 a doamnei B\xc4\x83la\xc8\x99a, cu inscrip\xc8\x9bia ce o dateaz\xc4\x83 la 1650 se datore\xc8\x99te transform\xc4\x83rilor f\xc4\x83cute de N.Br\xc4\x83tescu la 1852, prilej cu care s-au adus pisania de piatr\xc4\x83 a jup\xc3\xa2nului Manea Clucer, pisania \xc3\xaencastrat\xc4\x83 pe fatada sudic\xc4\x83 a casei numit\xc4\x83 "a B\xc4\x83la\xc8\x99ei" \xc8\x99i piatra de morm\xc3\xaent a acesteia, consider\xc3\xa2nd c\xc4\x83 \xc3\xaen acest fel \xc3\xaei va cre\xc8\x99te importan\xc8\x9ba._NEWLINE_Aceast\xc4\x83 construc\xc8\x9bie este tratat\xc4\x83 arhitectural ca ni\xc8\x99te adev\xc4\x83rate chilii m\xc4\x83n\xc4\x83stire\xc8\x99ti, cele 4 \xc3\xaenc\xc4\x83peri dispuse \xc3\xaen \xc8\x99ir, cu bol\xc8\x9bi \xc8\x99i pardosite cu c\xc4\x83r\xc4\x83mizi, armonios concepute, dar modeste \xc8\x99i care eman\xc4\x83 simplitate.\n_START_SECTION_\nBiserica Mare Domneasc\xc4\x83\n_START_PARAGRAPH_\nBiserica Domneasc\xc4\x83 este ctitoria voievodului Petru Cercel dup\xc4\x83 modelul bisericii mitropoliei din ora\xc8\x99 \xc3\xaens\xc4\x83 de dimensiuni mult mai mari fiind, la data construc\xc8\x9biei, cea mai mare cl\xc4\x83dire religioas\xc4\x83 din \xc8\x9aara Rom\xc3\xa2neasc\xc4\x83. Pictura, p\xc4\x83strat\xc4\x83 \xc8\x99i \xc3\xaen zilele noastre, este realizat\xc4\x83 integral \xc3\xaentre anii 1696-1698, \xc3\xaen timpul domniei lui Constantin Br\xc3\xa2ncoveanu, con\xc8\x9bin\xc3\xa2nd cea mai ampl\xc4\x83 galerie de portrete de domnitori munteni.\n_START_SECTION_\nAlte construc\xc8\x9bii civile\n_START_PARAGRAPH_\nBiserica-paraclis veche este construit\xc4\x83 de Mircea cel B\xc4\x83tr\xc3\xa2n \xc3\xaen jurul anului 1415 l\xc3\xa2ng\xc4\x83 latura de nord a primei case domne\xc8\x99ti. Urmele funda\xc8\x9biei reconstituite p\xc3\xa2n\xc4\x83 la \xc3\xaen\xc4\x83l\xc8\x9bimea de 2m, arat\xc4\x83 o construc\xc8\x9bie dup\xc4\x83 un plan de tip triconic. Planul arhitectonic este asem\xc4\x83n\xc4\x83tor cu cel al bisericii m\xc4\x83n\xc4\x83stirii Cozia \xc8\x99i \xc3\xaen general cu tendin\xc8\x9bele \xc3\xaen arhitectura bisericeasc\xc4\x83 a epocii, aduc\xc3\xa2nd \xc3\xaens\xc4\x83 un element nou - turnul clopotni\xc8\x9b\xc4\x83 plasat \xc3\xaen extremitatea vestic\xc4\x83, accesul fiind asigurat de trei intr\xc4\x83ri. Biserica, p\xc4\x83strat\xc4\x83 \xc3\xaen condi\xc8\x9bii proaste, se surp\xc4\x83 \xc3\xaen urma cutremurului din 1802 iar 45 de ani mai t\xc3\xa2rziu este complet demolat\xc4\x83. _NEWLINE_Gr\xc4\x83dinile palatului erau amplasate pe locul actualului parc al ora\xc8\x99ului pe latura de est a zidului de incint\xc4\x83, \xc3\xaentinz\xc3\xa2ndu-se, peste r\xc3\xa2ul Ialomi\xc8\x9ba p\xc3\xa2n\xc4\x83 la poalele dealului M\xc4\x83n\xc4\x83stirii. Gr\xc4\x83dinile, \xc3\xaen stil italian, au fost prima oar\xc4\x83 amenajate de voievodul Petru Cercel \xc3\xaen anul 1584. Matei Basarab adug\xc4\x83 pe latura de r\xc4\x83s\xc4\x83rit a palatului un pridvor c\xc4\x83tre aceste gr\xc4\x83dini pentru a \xc3\xaenlesli accesul dinspre dormitoare. Admir\xc3\xa2nd splendida gr\xc4\x83din\xc4\x83 din antreul casei, \xc3\xaen ziua de 9 aprilie 1655, b\xc4\x83tr\xc3\xa2nul domnitor trecea \xc3\xaen nemurire. Aproape o jum\xc4\x83tate de un veac mai t\xc3\xa2rziu, Constantin Br\xc3\xa2ncoveanu, extinde gr\xc4\x83dinile, asigur\xc3\xa2nd un corp de gr\xc4\x83dinari pentru \xc3\xaentre\xc8\x9binerea acestora._NEWLINE_Baia domneasc\xc4\x83, descris\xc4\x83 de c\xc4\x83tre Paul de Alep, este construit\xc4\x83, dup\xc4\x83 moda turceasc\xc4\x83, de c\xc4\x83tre Matei Basarab pe latura de nord-est a zidului de incint\xc4\x83, \xc3\xaen apropierea palatului. Construc\xc8\x9bia dreptunghiular\xc4\x83 cu dimensiunile de 5,50x14,7m era format\xc4\x83 din din trei \xc3\xaenc\xc4\x83peri dispuse \xc3\xaen \xc8\x99ir. Prima, dinspre nord, prin care se f\xc4\x83cea accesul, avea inclus \xc8\x99i un mic vestiar; a doua era baia propriu-zis\xc4\x83. Ultima \xc3\xaenc\xc4\x83pere, ce nu comunica cu celelalte dou\xc4\x83, era destinat\xc4\x83 cazanului de \xc3\xaenc\xc4\x83lzire a apei. Sistemul de func\xc8\x9bionare al b\xc4\x83ii era cel clasic romano-bizantin, aburul fiind dirijat prin conducte din sala cazanului \xc3\xaen baie._NEWLINE_Casa B\xc4\x83la\xc8\x99a a fost construit\xc4\x83 de B\xc4\x83la\xc8\x99a, doamna voievodului Constantin C\xc3\xa2rnul odat\xc4\x83 cu lucr\xc4\x83rile de refacere \xc8\x99i \xc3\xaenbun\xc4\x83t\xc4\x83\xc8\x9bire aduse Bisericii "Sf\xc3\xa2nta Vineri", \xc3\xaen apropierea c\xc4\x83reia de altfel se \xc8\x99i afl\xc4\x83. Scopul ini\xc8\x9bial era acela de cas\xc4\x83 de oaspe\xc8\x9bi \xc8\x99i azil pentru s\xc4\x83raci. Cl\xc4\x83direa exist\xc4\x83 \xc8\x99i \xc3\xaen zilele noastre fiind bine conservat\xc4\x83. Construc\xc8\x9bia, f\xc4\x83r\xc4\x83 etaj, este de form\xc4\x83 paralelipipedic\xc4\x83, av\xc3\xa2nd patru camere dispuse c\xc3\xa2te dou\xc4\x83 de-a lungul unui colidor central. Pardoseala este de c\xc4\x83r\xc4\x83mid\xc4\x83 ro\xc8\x99ie, iar bol\xc8\x9bile sunt \xc3\xaen cruce. Ca o curiozitate, Casa B\xc4\x83la\xc8\x99a este singura cl\xc4\x83dire civil\xc4\x83 care p\xc4\x83streaz\xc4\x83 o pisanie a ctitorului._NEWLINE_Foi\xc8\x99orul, a c\xc4\x83rui ruine sunt situate la 60m de spre est de zidul de incint\xc4\x83, a fost prima oar\xc4\x83 construit de Matei Basarab, fiind folosit lemnul ca material. Constantin Br\xc3\xa2ncoveanu reface construc\xc8\x9bia, din zid\xc4\x83rie, astfel devenind un superb loc de odihn\xc4\x83 \xc8\x99i recreere pentru cel ce se plimba prin parc. \xc3\x8en ziua de azi nu se mai p\xc4\x83streaz\xc4\x83 dec\xc3\xa2t temeliile \xc8\x99i c\xc3\xa2teva coloane \xc8\x99i capiteluri \xc3\xaen Lapidarium.'